અમદાવાદ, તા.12: પાટીદાર સંસ્થાઓનાં અગ્રણીઓની સમજાવટ પછી હાર્દિક પટેલે આજે બપોરે પારણા કર્યા હતાં. આમ, તેના 19 દિવસનાં અનિશ્ચિત મુદતનાં ઉપવાસનો અંત આવ્યો હતો. હાર્દિક પટેલે કહ્યું હતું કે, હું સમાજ સામે ઝૂકયો છું. સરકાર સામે નહીં. અમારી લડત ચાલું જ રહેશે. ઉપવાસ આંદોલનના આજે 19મા દિવસે હાર્દિક પટેલે બપોરે સવા ત્રણ વાગ્યે લીંબુ પાણી, નાળીયેર પાણી તેમજ સાદુ પાણી પીને પારણા કરતા સમગ્ર કેમ્પસ જય સરદાર, જય પાટીદારના જયઘોષથી ગુંજી ઉઠયું હતું. ઉમિયાધામ, ખોડલધામ સહિત તમામ છ પાટીદાર સંસ્થાના આગેવાનો નરેશ પટેલ, પ્રહલાદ પટેલ, સી.કે.પટેલ, રમેશભાઇ દૂધવાલા અને જયરામભાઇ પટેલના હસ્તે હાર્દિકે પારણા કર્યા હતા. ગઢડા સ્વામિનારાયણના એસ.પી. સ્વામીએ હાર્દિકને હાર પહેરાવી આશીર્વાદ આપ્યા હતા.